钦定古今图书集成/明伦汇编/宫闱典/第016卷 > 魏
## 钦定古今图书集成/明伦汇编/宫闱典/第016卷 > 魏

### 文帝黄初元年帝初受禅尊母卞王后曰皇太后称永寿宫

按《魏志文帝本纪》，延康元年十一月庚午，王升坛即
阼，改延康为黄初，大赦。黄初元年十一月癸酉，尊王
太后曰皇太后。按《武宣卞皇后传》：后，琅琊开阳人，
文帝母也。二十四年，拜为王后，策曰：“夫人卞氏抚养
诸子，有母仪之德，今进位王后，太子诸侯陪位，群卿
上寿，减国内死罪一等。”二十五年，太祖崩，文帝即王
位，尊后曰王太后。及践阼，尊后曰皇太后，称永寿宫。
黄初三年，诏群臣不得奏事太后，后族不得与政。
按《魏志文帝本纪》：黄初三年九月甲午，诏曰：“夫妇人
与政，乱之本也。自今以后，群臣不得奏事太后，后族
之家不得当辅政之任，又不得横受茅土之爵。以此
诏传后世，若有违背，天下共诛之。”按《武帝卞皇后
传》，黄初中，文帝欲追封太后父母，尚书陈群奏曰：“‘陛
下以圣德应运，受命创业，革制，当永为后式。案典籍
之文，无妇人分土命爵之制。在礼典妇因夫爵，秦违
古法，汉氏因之，非先王之令典也’。帝曰：‘此议是也，其
勿施行，以作著诏。下藏之台阁，永为后式’。”

黄初七年，明帝即位，尊郭皇后为皇太后，称永安宫。
按《魏志明帝本纪》：黄初七年夏五月丁巳，即皇帝位，
大赦，尊皇后曰皇太后。按文德《郭皇后传》：“后，安平
广宗人也。祖世长吏，后少而父永奇之，曰：‘此乃吾女
中王也’。”遂以女王为字。太祖为魏公时，得入东宫。太
子即王位，后为夫人。及践阼，为贵嫔。黄初三年，立为
皇后。明帝即位，尊后为皇太后，称“永安宫。”

### 明帝青龙三年春正月丁巳皇太后薨

按《魏志明帝本纪》云云。按《注魏略》曰：“明帝既嗣立，
追痛甄后之薨，故太后以忧暴崩。甄后临没，以帝属
李夫人。及太后崩，夫人乃说甄后见谮之祸，不获大
敛，被发覆面。帝哀恨流涕，命殡葬太后，皆如甄后故
事。”按注《汉晋春秋》曰：“初甄后之诛，由郭后之宠，及
殡，令被发覆面，以糠塞口，遂立郭后，使养明帝。帝知
之，心”常怀忿，数泣，问甄后死状。郭后曰：“先帝自杀，何
以责问我？且汝为人子，可追仇死父，为前母枉杀后
母耶？”明帝怒，遂逼杀之。敕殡者使如甄后故事。

### 景初三年齐王即位尊皇后郭氏为皇太后称永宁宫

按《魏志三少帝本纪》：“明帝景初三年正月丁亥，齐王
即皇帝位，大赦，尊皇后曰皇太后。”按《明元郭皇后
传》：“后西平人，世河右大族，黄初中本郡反叛，遂没入
宫。明帝即位，甚见爱幸，拜为夫人。叔父立为骑都尉，
从父芝为中郎将，帝疾困，遂立为皇后。齐王即位，尊
为皇太后，称永宁宫，追封谥太后父满为西都定侯，
以立子建绍其爵。”封太后母杜为《郃阳君》。

### 齐王嘉平六年郭太后令废齐王芳定策立高贵乡公髦

按《魏志三少帝本纪》：嘉平六年“秋九月，大将军司马
景王将谋废帝，以闻皇太后。甲戌，太后令曰：‘皇帝芳
春秋已长，不亲万机，耽淫内宠，沈漫女色，日延倡优，
纵其丑谑。迎六宫家人，留止内房，毁入伦之叙，乱男
女之节。恭孝日亏，悖傲滋甚。不可以承天绪，奉宗庙。
使兼太尉高柔奉策，用一元大武，告于宗庙。遣芳归’”
藩于齐，以避皇位。丁丑，令曰：“东海王霖，高祖文皇帝
之子。霖之诸子，与国最亲。高贵乡公髦有大成之量，
其以为明皇帝嗣。”十月己丑，公至于元武馆。群臣奏
请舍前殿，公以先帝旧处，避止西厢。群臣又请以法
驾迎，公不听。庚寅，公入于洛阳，群臣迎拜西掖门南，
公下舆将答拜，傧者请曰：“仪不拜。”公曰：“吾人臣也。”遂
答拜。至止车门下舆，左右曰：“旧乘舆入。”公曰：“吾被皇太后征，未知所为。”遂步至太极东堂，见于太后。其日
即皇帝位于太极前殿，百僚陪位者欣欣焉。按注
《魏略》曰：“景王将废帝，遣郭芝入白太后，太后与帝对
坐，芝谓帝曰：‘大将军欲废陛下，立彭城王据’。帝乃起
去，太后不悦，芝曰：‘太后有子不能教，今大将军意已
成，又勒兵于外，以备非常，但当顺旨，将复何言’？”太后
曰：“我欲见大将军，口有所说。”芝曰：“何可见耶？但当速
取玺绶。”太后意折，乃遣傍侍御取玺绶著坐侧。芝出
报景王，景王甚欢。又遣使者授齐王印绶，当出就西
宫。帝受命，遂载王车，与太后别，垂涕始从太极殿南
出，群臣送者数十人。太尉司马孚悲不自胜，馀多流
涕。王出后，景王又使使者请玺绶。太后曰：“彭城王，我
之季叔也，今来立我，当何之？且明皇帝当绝祀乎？吾
以为高贵乡公者，文皇帝之长孙，明皇帝之弟子，于
礼小宗有后大宗之义，其详议之。”景王乃更召群臣，
以皇太后令示之，乃定迎高贵乡公。是时，太常已发，
二日待玺绶于温。事定，又请玺绶。太后令曰：“我见高
贵乡公，少时识之，明日我自欲以玺绶手授之。”

### 高贵乡公甘露五年郭太后复废高贵乡公而立常道乡公奂

按《魏志三少帝本纪》：“甘露五年五月己丑，高贵乡公
卒。皇太后令曰：‘吾以不德，遭家不造。昔援立东海王
子髦以为明帝嗣，见其好书疏文章，冀可成济，而情
性暴戾，日月滋甚。吾数呵责，遂更忿恚，造作丑逆不
道之言，以诬谤吾，遂隔绝两宫。其所言道，不可忍听，
非天地所覆载，吾即密有令，语大将军：不可以奉宗
庙，恐颠覆社稷，死无面目以见先帝。大将军以其尚
幼，谓当改心为善，殷勤执据，而此儿忿戾，所行益甚，
举弩遥射吾宫祝当令中吾项箭，亲堕吾前。吾语大
将军，不可不废之。前后数次，此儿俱闻，自知罪重，便
图为弑逆，赂遗我左右人，令因吾服药，密行鸩毒，重
相设计，事已觉露，直欲因际会，举兵入西宫，杀吾出
取大将军’。”呼侍中王沈、散骑常侍王业、尚书王经出，
怀中《黄素诏》示之，言：“今日便当施行。吾之危殆，过于
累卵。吾老寡，岂复多惜馀命耶？但伤先帝遗意不遂，
社稷颠覆为痛耳！赖宗庙之灵！”沈、业即驰语大将军：
得先严警。而此儿便将左右出云龙门，擂战鼓，躬自
拔刃，与左右杂卫共“入兵阵间，为前锋所害。此儿既
行悖逆不道，而又自陷大祸，重令吾悼，心不可言。昔
汉昌邑王以罪废为庶人，此儿亦宜以民礼葬之。当
令内外咸知此儿所行。”使使持节、行中护军、中垒将
军司马炎北迎常道乡公璜嗣明帝后。辛卯，群公奏
太后曰：“殿下圣德光隆，宁济六合，而犹称令与藩国
同。请自今殿下令书皆称诏，制如先代故事。”六月甲
寅，常道乡公入于洛阳，见皇太后。是日，即皇帝位于
太极前殿。

### 元帝景元五年皇太后崩

按《魏志三少帝本纪》云云。按《明元郭皇后传》：“三主
幼弱，宰辅统政，与夺大事，皆先咨启太后而后施行。
毋丘俭、锺会等作乱，咸假其命而以为辞焉。景元四
年十二月崩。五年二月，葬高平陵西。”〈按本纪与郭后传崩年不合〉